KIRJALLINEN KYSYMYS E-0866/02

esittäjä(t): Francis Decourrière (PPE-DE) komissiolle

(3. huhtikuuta 2002)

Aihe: Omistaja-yrittäjien luopuminen yrityksistään Ranskan lainsäädäntö

Euroopan komissio kehotti maaliskuussa 1998 antamassaan tiedonannossa jäsenvaltioiden hallituksia muuttamaan suotuisammaksi kansallisia säännöksiään, jotka koskevat omistaja-yrittäjien luopumista yrityksistään. Komissio perusteli, että huonosti hoidetut yritysten luovutukset vaarantavat työpaikkojen säilymisen Euroopan yhteisössä.

Euron käyttöönotto tammikuusta 2002 alkaen on kuitenkin tuonut esiin oikeudellisiin säännöksiin ja verotussäännöksiin liittyvät kilpailun vääristymät, joista ranskalaiset omistaja-yrittäjien yritykset kärsivät.

Ranskan lainsäädäntö näyttää olevan tällä alalla edelleen jäljessä muista jäsenvaltioista.

Esitellessään Euroopan unionin tulevan veropolitiikan painopistealueita komissio muistutti, että se aikoo kiinnittää erityistä huomiota verotusta koskeviin ongelmiin, joita sisämarkkinoilla toimivat yksityishenkilöt ja yritykset kohtaavat.

Aikooko komissio toteuttaa koordinoituja toimia verotusta koskevien esteiden voittamiseksi ja verotuksessa olevien aukkojen täyttämiseksi yritysverotuksen alalla ja etenkin omistaja-yrittäjien luopuessa yrityksistään? Aikooko se tehdä selvityksen jäsenvaltioiden parhaista käytännöistä euroon siirtymisen jälkeen, kuten se teki vuonna 1997?

Erkki Liikasen komission puolesta antama vastaus

(14. toukokuuta 2002)

Yritysten luovutusta koskeva komission toiminta alkoi jo vuonna 1993, jolloin komissio järjesti symposiumin tarkoituksenaan kartoittaa eri jäsenvaltioissa vallitseva tilanne ja määrittää parhaat käytänteet. Vuosien varrella komissio on jatkanut työtään tällä alalla, ja se käynnisti marraskuussa 2000 yritysten luovutusta koskevan hankkeen yritystoiminnan pääosaston Best-menettelyn yhteydessä. Best-menettelyhankkeen osana perustettiin asiantuntijaryhmä, jonka tarkoituksena oli auttaa komissiota valvomaan, miten jäsenvaltiot soveltavat pienten ja keskisuurten yritysten luovuttamisesta 7 päivänä joulukuuta 1994 annettua komission suositusta 94/1069/EY(1). Ryhmän tehtäviin kuuluu oikeudellisten toimenpiteiden, myös verotuksen, kartoittaminen sekä ensimmäisen katsauksen laatimisesta eli vuodesta 1998 alkaen(2) jäsenvaltioiden suorittamien toimenpiteiden tukeminen, mainittujen toimenpiteiden arvioiminen ja jatkotoimien ehdottaminen. Komission tehtävänä on jatkossakin koordinoida ja mahdollistaa parhaita käytänteitä koskeva tiedonvaihto jäsenvaltioiden välillä. Jäsenvaltioiden velvollisuutena on tehdä tarvittavat muutokset lainsäädäntöön tai tarjota tukea yritysten luovutuksille.

Asiantuntijaryhmä antaa lopullisen kertomuksensa vuoden 2002 kesäkuussa. Ryhmätyön ensimmäiset tulokset esitettiin jo perheyrityksiä käsitelleessä eurooppalaisessa keskustelutilaisuudessa, joka järjestettiin Espanjan puheenjohtajuuskaudella 24. helmikuuta 2002. Tulokset esitetään yhteenvetotaulukon muodossa, josta ilmenee mitkä suosituksen osa-alueet kukin jäsenvaltio on pannut täytäntöön. Taulukko on seuraavalla verkkosivustolla: http://europa.eu.int/comm/enterprise/entrepreneurship/support_measures/transfer_business/index.htm.

Best-hanke päättyy yritysten luovutusta käsittelevään eurooppalaiseen seminaariin, joka pidetään Itävallan Wienissä 23. ja 24. syyskuuta 2002 (www.transferofbusinesses.at). Seminaarissa esitetään asiantuntijaryhmän lopullinen kertomus ja esimerkkejä alan hyvistä käytänteistä.

Komissio jatkaa yritysten luovutusta koskevaa työtään seminaarin jälkeen. Seuraavaksi autetaan jäsenvaltioita mittaamaan tai vertaamaan (benchmark) omaa suoriutumistaan ja ottamaan oppia konkreettisista ratkaisuista alalla edistymiseksi samoin kuin asiantuntijaryhmän esittämiin ehdotuksiin vastaamiseksi.

Yritysverotuksella luodut esteet ja verotuksen kiertokeinot ovat tietenkin myös jatkossa komission ensisijaisia tarkastelukohteita, kuten tulevien vuosien ensisijaisia tavoitteita koskevassa, toukokuussa 2001 annetussa komission tiedonannossa(3) ja sitä seuranneessa sisämarkkinoiden veroesteiden poistamista koskevassa, lokakuun 2001 tiedonannossa(4) todettiin. On kuitenkin huomattava, että tässä työssä keskitytään sisämarkkinoihin vaikuttaviin kysymyksiin. Mikäli perheyritysten luovutuksessa ilmenee ongelmia kansallisissa yhteyksissä, ne käsitellään edellä kuvatun menettelyn mukaisesti.

(1) EYVL L 385, 31.12.1994.

(2) Komission tiedonanto pienten ja keskisuurten yritysten luovutuksesta, EYVL C 93, 28.3.1998.

(3) EYVL C 284, 10.10.2001.

(4) KOM(2001) 582 lopullinen.